celledifferensiering
Store norske leksikon,Biologi,Vitenskapsgrener i biologien,Cellebiologi
Celledifferensiering er en prosess som en celle går gjennom i utviklingen mot en spesialisert type celle. I flercellede organismer kommer alle celler fra én celle: den befruktede eggcellen, eller zygoten.
Hos mennesket regner vi med noe over 300 ulike celletyper i kroppen. Eksempler er hudceller, blodceller, muskelceller og nerveceller. De varierer i størrelse, fasong og funksjon. De fleste celler har dimensjoner rundt 10–20 mikrometer. Tverrstripede muskelceller og glatte muskelceller i livmoren kan bli mange centimeter lange, og de lengste nervecellene har utløpere som er like lange som kroppen vår. At cellene utvikles i ulik retning, kalles differensiering. Med få unntak er DNAet nøyaktig det samme i alle cellene. Differensieringen skyldes først og fremst at ulike celler avleser ulike sett med gener. Delingshastighet, differensiering og annen aktivitet av kroppens celler koordineres gjennom en rekke ulike signalmolekyler, enten avgitt lokalt mellom naboceller (lokalhormoner), tømt fra nerveutløpere (transmittersubstanser) eller sendt avsted fra fjerntliggende celler (hormoner). Les mer i Store norske leksikon celle